सदागर ए सुनियै बजीर हुन्दे कोल लोकें कन्नें पुज्जा। राजा के हा, बजीर उन्दे थमां बी बद्द ऐ। बजीर घरै लेई लक्कड़ियां हा दलै करदा। सदागरै मनै च सोचेआ ए भले राजे बजीर न। ओदी समझा च गल्ल नई आई। “दुखिया परम सेबका” उसगी अपने मतलबै ने गरज ही ओ बजीर होरें गी कन्नें करियै राजे हुन्दे कोल ल्याआ। राजे ने बजीरै गी हुकम दित्ता जे इस सदागरे दा जहाज साढ़ी हद्दा च की डुब्बा ऐ? समुदरै शा ए कारण पुच्छेआ जा। पर बजीर होर बोले “महाराज इस गल्ला दी पुच्छ पड़ताला च खबरै किन्नां चिर लग्गै। ए सदागर बचारा इन्नां दुखी ऐ पैहले ऐदा दुक्ख नबारन होना चाही दा? फी द्रयाफत हुन्दी रौह्‌ग? तें राजे होरे इक परवाना। लिखेआ समुदरै दै नां ते ओ सदागरै गी दित्ता जे ए परबाना समुद्रौ गी दस्सै ते उस कोला अपना जहाज बापस लै।